"Igual Escola": activitats gratuïtes de l'Escola d'Estiu durant els mesos de juliol i agost
13 de juny de 2022

Carcaixent

Amb l’arribada de les vacances escolars de l’alumnat torna l’escoleta d’estiu a Carcaixent. El projecte d’enguany, amb una àmplia programació d’activitats gratuïtes i baix el nom “Igual Escola”, és una iniciativa conjunta entre la Regidoria d’Educació i la Regidoria d’Igualtat de l’Ajuntament de Carcaixent. El seu objectiu és la promoció de la igualtat entre el públic més jove a través d’activitats educatives de caràcter lúdic, així com tallers culturals i de temàtica mediambiental.

La duració de l'activitat, que tindrà lloc a l’Escoleta Municipal de La Vieta (alumnat de 2 a 5 anys) i al CEIP Navarro Darás (alumnat de 6 a 14 anys), serà des de l'1 de juliol fins al 31 d'agost de 2022, tots dos inclusivament, en horari de dilluns a divendres, de 9 del matí a 14h i els dissabtes de 9h a 13h. Com a novetat, aquest any s’ha afegit l’opció d’una Escoleta Matutina que començarà a les 7:45h per a aquelles famílies que ho necessiten.

Les inscripcions, que es poden realitzar de manera presencial o telemàtica a través del següent enllaç (CLICK ACÍ PER FER LA INSCRIPCIÓ), estaran obertes des del 13 fins el 23 juny. A més, per al dia 27 de juny s’ha organitzat una reunió informativa en la qual es presentarà l’equip de professionals, s’explicaran les activitats que es duran a terme amb les i els menuts, així com també es tractarà de resoldre aquells dubtes que els pares i mares plantegen.

Aquesta iniciativa s’ha dut a terme gràcies a una subvenció rebuda per part de l'Institut Valencià de les Dones, i la qual està dirigida al desenvolupament del projecte «Borses de cura professional per a famílies amb filles i fills menors de 14 anys», que té com a prioritat la conciliació personal, familiar i laboral, i que està inclòs en el marc del Pla Corresponsables de la Secretaria d'Estat d'Igualtat i contra la Violència de Gènere del Ministeri d'Igualtat.

Per eixe motiu, tindran prioritat d’accés les famílies que estiguen treballant, les famílies monoparentals, les víctimes de violència de gènere i altres formes de violència contra les dones, unitats familiars en les que hi hagen altres responsabilitats relacionades amb les cures (aternció de persones depenents...), dones majors de 45 anys i dones en una situació de desocupació de llarga duració. Es podrá demanar documentació acreditativa d'aquestes prioritats.

Xelo Pastor, Regidora d'Igualtat, considera "un pas molt important per millorar la conciliació familiar i laboral durant els mesos d'estiu la organització d'aquesta 《Igual Escola》que s'organitza per primera vegada a Carcaixent,  gràcies a la tramitació d'una subvenció per valor de 90.000€ rebuda per la Regidoria d'Igualtat i que permetrà arribar al voltant de 200 xiquets i xiquetes de Carcaixent". Així mateix, Pastor espera poder repetir aquesta iniciativa així com ampliar-la i establir la conciliació com un pilar de treball fonamental en totes les polítiques públiques executades per administracions de tots els nivells.